《陪五马劝农岩山晚会桃花坞》
宋代·陈棣

晚参旌骑劝农回，赏遍郊原锦绣堆。
掠面快风吹酒去，逼人疏雨送诗来。
鸣鸠乳燕数声好，艳粉夭桃一笑开。
欲遣巴词侑杯酌，千钟万斝未容陪。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。